U-I-292/95
Natisni
Opravilna št.:
U-I-292/95
Datum odločitve:
27. 2. 1997
Objavljeno:
OdlUS VI, 26
ECLI:
ECLI:SI:USRS:1997:U.I.292.95
Akt:
Pravila obveznega zdravstvenega zavarovanja (Uradni list RS, št. 79/94), 132. čl.
Izrek:
Pobuda za začetek postopka za oceno ustavnosti in zakonitosti 132. člena Pravil obveznega zdravstvenega zavarovanja se zavrne.
Evidenčni stavek:
Ni v neskladju z zakonom podzakonski predpis, ki določa povračilo stroškov nujnih zdravstvenih storitev, ki jih je imel slovenski državljan v državi, s katero ni sklenjena mednarodna pogodba, v višini, ki ustreza deležu povprečne cene nujnih zdravstvenih storitev v Sloveniji, ker s tem ni zmanjšana z zakonom določena pravica.
Geslo:
Pooblastilo Zavoda za zdravstveno zavarovanje za izdajanje splošnih aktov.
Pravica do zdravstvenih storitev, obseg, zmanjšanje.
Zdravstveno zavarovanje, obvezno zavarovanje.
Pravica do povračila zdravstvenih storitev v tujini.
Pravica do zdravstvenega varstva.
Pravna podlaga:
Ustava, 51. čl.
Zakon o zdravstvenem varstvu in zdravstvenem zavarovanju (ZZVZZ), 23., 26., 63. čl.
Zakon o Ustavnem sodišču (ZUstS), 2. odst. 26. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Matija Jošt, Žalec
Datum vloge:
11. 12. 1995
Vrsta odločitve:
sklep
Vrsta rešitve:
zavrnitev
Dokument:
US18208
Dokument v PDF obliki:
U-I-292-95.pdf
119 KB
Prenesite datoteko
U-I-292/95
27.2.1997
S K L E P
Ustavno sodišče je v postopku za preizkus pobude Matije Jošta iz Žalca na seji dne 27. februarja 1997
s k l e n i l o :
Pobuda za začetek postopka za oceno ustavnosti in zakonitosti 132. člena Pravil obveznega zdravstvenega zavarovanja (Uradni list RS, št.79/94) se zavrne.
O b r a z l o ž i t e v
A.
1. Pobudnik izpodbija člen Pravil obveznega zdravstvenega zavarovanja (v nadaljevanju: Pravila), ki ureja pravice zavarovane osebe , ki uveljavlja nujne zdravstvene storitve v državi, s katero ima Republika Slovenija sklenjeno meddržavno pogodb o urejanju zdravstvenega zavarovanja, in v državah, s katerimi takšna pogodba ni sklenjena. V prvem primeru ima zavarovana oseba pravice v obsegu in po postopku, ki je določen s to pogodbo, v drugem primeru pa ima pravico do povračila v višini ustreznega deleža povprečne cene teh storitev v Sloveniji v skladu z zakonom in Pravili. Pobudnik meni, da se z ureditvijo navedenega drugega primera zmanjšuje obseg z zakonom določenih pravic, saj naj le-ta ne bi določal, da zdravsteno zavarovanje velja samo v domovini. Pravila naj ne bi imela podlage v zakonu in naj bi zavarovance postavljala v neenakopraven položaj.
2. Zavod za zdravstveno zavarovanje Slovenije ( v nadaljevanju: Zavod) med drugim navaja, da pokriva stroške zdravstvenih storitev za vse osebe, ki imajo urejen status zavarovane osebe v obveznem zdravstvenem zavarovanju, in sicer tistim izvajalcem, s katerimi ima sklenjene pogodbe. Razen v primerih, ko gre za napotitev zavarovane osebe na zdravljenje v tujino, ker ji v Sloveniji ni mogoče zagotoviti nadaljnjega zdravljenja, se za povračilo stroškov upoštevajo povprečne cene zdravstvenih storitev v Sloveniji. Izjemo predstavljajo primeri, ko gre za nujno zdravljenje v državah, s katerimi je sklenjena mednarodna pogodba, in je osebam držav pogodbenic zagotovljena enaka obravnava kot zavarovanim osebam države, v katerih je nastal primer. Rešitve v konvencijah običajno zagotavljajo uveljavljanje zdravstvenih storitev brez plačila oziroma z naknadnim poračunom med državama. Pri tem se upoštevajo cene zdravstvenih storitev, ki jih organ zdravstvenega zavarovanja poravnava svojim partnerjem. Po konvenciji o socialnem zavarovanju, ki jo je Jugoslavija sklenila s Francijo in velja tudi v Sloveniji, so v zdravstveno zavarovanje zajeti le delavci (oziroma upokojenci) in njihovi družinski člani, ne pa tudi turisti. Turisti so samoplačniki. Ker se sredstva za obvezno zdravstveno zavarovanje zagotavljajo s prispevki zavarovancev in delodajalcev, Zavod meni, da je korektna rešitev, da so tudi v primerih, ko gre za nujno zdravljenje v tujini, zavarovane osebe upravičene do povračila stroškov, kot bi le-ti znašali v Sloveniji. Priznavanje višjih stroškov naj bi bilo nesprejemljivo, ker temu prispevna stopnja (zavarovancev in delodajalcev) ni prilagojena.
B.
3. Pobuda ni utemeljena. Po 51. členu Ustave zakon določa pravice do zdravstvenega varstva iz javnih sredstev. Zakon o zdravstvenem varstvu in zdravstvenem zavarovanju (Uradni list RS, št. 9/92, 13/93, 9/96 - v nadaljevanju: ZZVZZ) določa pravice iz obveznega zavarovanja in v tem okviru v 23. členu tudi pravice do zdravstvenih storitev. Z obveznim zdravstvenim zavarovanjem je zavarovanim osebam po navedenem členu zagotovljeno plačilo nekaterih zdravstvenih storitev v celoti, nekaterih pa v določenem odstotku vrednosti storitve. Iz 63. člena izhaja, da se vrednosti storitev, na katere se sklicuje 23. člen, določajo na podlagi vsakoletnega programa storitev obveznega zdravstvenega zavarovanja, za katerega se dogovorijo Zavod, pristojne zbornice, združenja zdravstvenih zavodov in drugih zavodov in organizacij, ki opravljajo zdravstveno dejavnost, ter ministrstvo, pristojno za zdravstvo. Navedeni 23. člen govori torej o vrednosti storitev zdravstvenih zavodov iz 63. člena in torej ne zajema tudi vrednosti zdravstvenih storitev ustreznih zdravstvenih organizacij v tujini, razen kadar je to izrecno navedeno. S pobudo izpodbijani zlasti drugi odstavek 132. Člena Pravil z določitvijo, da ima zavarovana oseba pravico do povračila v višini ustreznega deleža povprečne cene nujnih zdravstvenih storitev v Sloveniji, zato ni prekoračil zakonskega okvira, oziroma pravice, določene z ZZVZZ, ni zmanjšal. Pooblastilo Zavodu, da izda splošne akte, potrebne za uresničevanje obveznega zdravstvenega zavarovanja, pa izhaja iz 26. člena ZZVZZ.
4. Ustavno sodišče je sprejelo ta sklep na podlagi drugega odstavka 26. člena Zakona o Ustavnem sodišču (Uradni list RS, št. 15/94) v sestavi: predsednik dr. Tone Jerovšek in sodniki dr. Peter Jambrek, mag.Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
P r e d s e d n i k
dr. Tone Jerovšek